Die matriekafskeid is agter die rug en middel-Oktober wanneer die 2018-matriekeindeksamen begin, is voor die deur. Dit is nou die regte tyd om vas te stel in watter areas jy meer werk moet insit en om seker te maak jy kry goeie punte. Afrikaans.com het so bietjie ondersoek ingestel en hier is ’n handige strategie om te volg vir die preliminêre eksamen sodat jy die eindeksamen met selfvertroue kan aanpak.
ORGANISEER – Stel ’n studierooster op, bestuur jou tyd en maak seker jou leeromgewing is netjies en stil. Maak ook seker dat jy alles byderhand het om jou leerwerk te vergemaklik. Dit sal daartoe bydra dat jy nie oorweldig voel nie.
VERDUIDELIK – Beantwoord vrae of vertel vir ander waaroor jou werk gaan. Wanneer jy iets aan ander verduidelik, of vrae moet beantwoord, kom jy vinnig agter of jy die werk regtig onder die knie het.
SOSIALE MEDIA – Dit kan ingespan word om jou begrip van jou werk uit te brei. Dit is raadsaam om ’n studiegroep bymekaar te kry. Dit sal jou help om jou vordering dop te hou, of jou vinnig reghelp as daar iets is wat jy nie behoorlik verstaan nie en dit kan ook dien as waarskuwingstelsel as jy dalk agter raak.
YouTube – Wanneer dit tyd is om so bietjie weg te beweeg van die geskrewe woord, is YouTube ’n lekker afleiding. Hier kan jy video-inhoud opspoor waarin van jou vrae (bv. wiskunde) verduidelik word.